პუტინი - პანდემიასთან დამარცხებული რუსი ლიდერი

რუსეთი კორონავირუსთან საბრძოლველად მოუმზადებელი აღმოჩნდა. მაშინ, როცა მსოფლიო პანდემიამ მოიცვა, რუსეთი შიდა თუ გარე, რეალური თუ წარმოსახვითი კონფრონტაციისთვის ემზადებოდა.

რუსეთის შემთხვევაში საქმე იშვიათ ფენომენთან გვაქვს - სახელმწიფო, რომელიც მობილიზაციისა და მილიტარიზაციის მეთოდებით გადარჩენასაა მიჩვეული, საგანგებო სიტუაციის პირისპირ დაუცველი და მოუმზადებელი აღმოჩნდა. პანდემიის პირობებში, როგორც ავტორიტარულ მმართველებს, ისე ლიბერალურ დემოკრატიებს მოუწიათ მკაცრი შეზღუდვების დაწესება. ამ დროს, პრეზიდენტმა პუტინმა უფრო ზომიერი მიდგომა აირჩია. მაშინ, როდესაც რუსი ოპოზიციონერები საგანგებო მდგომარეობის დაწესებას ითხოვდნენ, კრემლი დროს წელავდა. მკაცრი კარანტინის მაგივრად რუსეთის მთავრობა „დასვენების“ კვირებს აცხადებდა, თითქოს ეპიდემიის სიმძიმის აღიარების ეშინოდა.

***სისტემა, რომელიც ავტორიტარული მმართველობის ინსტრუმენტების გამოყენებას ერიდება იშვიათი მოვლენაა.***

როდესაც პანდემია დაიწყო, პუტინს რამდენიმე კვირის განმავლობაში ქვეყნის მოსახლეობისთვის არ მიუმართავს. ნოვო-ოგარიოვოს რეზიდენციაში გამოკეტილმა პუტინმა მოსკოვისა და სხვა რეგიონების ხელმძღვანელებთან ვიდეო კონფერენციებიც დიდი დაგვიანებით დაიწყო.

***ვიდეო გამოსვლებმა ძალზედ უცნაური სურათი დაგვანახა - განსხვავებულ სამყაროში მყოფი ბელადი, რომლის რეალობაში დაბრუნებას ვერავინ ბედავს.***

29 აპრილს, როცა რუსეთის ლიდერმა პირველი სატელევიზიო მიმართვა ჩაწერა, რუსებმა პუტინისთვის უჩვეული განცხადება მოისმინეს: „ყველაზე მნიშვნელოვანი ხალხი და მათი სიცოცხლეა“.

საგანგებო ვითარებასთან გასამკლავებლად პუტინმა რუსეთის 120$ მილიარდიანი სუვერენული ფონდისა და 540$ მილიარდი ოქროს მარაგის გამოყენება გააჭიანურა. მსოფლიოს მრავალი ქვეყანა საკუთარ მოსახლეობას საგანგებოდ სხვადასხვა ფორმით დაეხმარა, კრემლმა მოსახლეობის დასახმარებლად მშპ-ის მხოლოდ 2,8% დახარჯა. ამ დახმარების უდიდესი ნაწილი კი სახელმწიფო კომპანიებისკენ წავიდა, რომლებიც კრემლთან დაახლოებულ პირებს ეკუთვნის. კერძო სექტორს, სადაც მილიონობით ადამიანი უმუშევარი დარჩა, მხოლოდ 3%-ით გაუწიეს დახმარება.

***მილიონობით ადამიანი მიტოვებული დარჩა, „სოციალურმა სახელმწიფომ“ სოციალური ფუნქციის შესრულებაზე უარი თქვა***

კრემლმა გვერდზე გადგომა არჩია და კრიზისის მართვის პასუხისმგებლობა რეგიონულ ხელისუფლებებს დააკისრა. რეალობიდან გაქცევის ამ უცნაურ მცდელობას ნაწილობრივ პუტინის ფსიქოლოგია და მისი მმართველობის ბუნება ხსნის. კრიზისულ ვითარებაში ვლადიმერ პუტინი სცენიდან ქრება, ეს მისი სტანდარტული ქცევაა. ამით პუტინი ცდილობს, რომ შეინარჩუნოს რეიტინგი და მისი სახელი კრიზისს არ დაუკავშიროს.

კრემლის რეაქციის არაადეკვატურობა მხოლოდ დასუსტებული მმართველობის ბრალი არ არის. არ უნდა გამოგვრჩეს სისტემური ფაქტორებიც. ძალაუფლების ვერტიკალური იერარქია დაბალ ეშელონებში პასიურობას იწვევს, ისინი ზემოდან მიღებული ბრძანებების შესრულებას მიეჩვივნენ. ასევე დამახინჯებულია ინფორმაცია, რომელიც ოფიციალურ პირებს მიეწოდება. მაგ. ექიმს ეშინია კორონავირუსით ინფიცირებულთა რაოდენობის მიწოდება საჯარო მოხელისთვის, რადგან ეშინია, რომ ამით გუბერნატორს ან მერს გააბრაზებს და სამსახურიდან გაუშვებენ. სწორედ ასეთმა ვითარებამ განაპირობა ჩინეთის არაადეკვატური რეაქცია ვირუსის გავრცელების საწყის ეტაპზე.

კორონავირუსის პანდემიამ გვაჩვენა, რომ პუტინი სუსტი კრიზისმენეჯერია. გაბედული და არასტანდარტული გადაწყვეტილებების მიღების აუცილებლობის წინაშე ის არადამაჯერებლად და უხერხულად გამოიყურებოდა. სამედიცინო აღჭურვილობის ნაკლებობამ, ექიმებისა და რეგიონებში საავადმყოფოების ინფრასტრუტურის სავალალო მდგომარეობამ პუტინის მიერ შექმნილი „ძალაუფლების ვერტიკალის“ უსუსურობა გამოაჩინა.

ამგვარად, რეპრესიული მმართველობის დამყარების შესაძლებლობის მიუხედავად, სისტემის სტრუქტურულმა პრობლემებმა, კორუფციამ, კომუნიკაციის არხების ნაკლებობამ, ადმინისტრაციის ქვედა რგოლების უუნარობამ ნათლად გვაჩვენა, რომ კრემლი კორონა-კრიზისს ვერ გაუმკლავდა.

სანამ ევროპაში კორონავირუსს ებრძოდნენ, რუსეთში ჯერ უარყოფდნენ ვირუსის არსებობას, ხოლო როცა დაავადებულთა რიცხვო მკვეთრად გაიზარდა, საჭირო ღონისძიებების გატარებისთვის აუცილებელი გზები ვერ გამონახეს. პოლიციის მიერ ელექტრონული საშვების შემოწმების დაწყებამ მოსკოვის ისედაც გაძნელებული საგზაო მოძრაობა გაუვალი გახადა. მეტროს სადგურებთან დამდგარმა რიგებმა ვირუსის გავრცელება დააჩქარა. ხელისუფლების მიერ ათასობით საშვის გაუქმებამ ქაოსი გამოიწვია. რეგიონებმა საზღვრების ჩაკეტვა დაიწყეს. შემდეგ კი, რეგიონული და ფედერალური ხელისუფლებები წინააღდეგობრივ განკარგულებებს გასცემდნენ. ქვეყანა მძიმე კრიზისში შევიდა. კრემლის ნაქები „ძალაუფლების ვერტიკალი“ დეზორიენტირებული აღმოჩნდა.

კორონავირუსის კრიზისმა რუსული საზოგადოების წყალქვეშა დინებები გააძლიერა. ჯერ არ ვიცით ეს დინებები რისი მომტანი იქნება, თუმცა ერთი რამ ცხადია, ახალი რეალობის მისაღებად მოთმინებაა საჭირო. კრემლს ჯერ კიდევ შეუძლია პრობლემათა გადაწყვეტის იმიტაცია და ინერციით მოძრაობა. ამავე დროს, მრავლადაა შიდა კონფრონტაცია, რომელიც ნებისმიერ დროს შეიძლება აფეთქდეს. აღსანიშნავია ისიც, რომ პუტინს მხარს უჭერს რუსეთის მოსახლეობის დიდი სეგმენტი, რომელიც მის პიროვნებას რუსეთის სტაბილურობას უკავშირებს. ამას გარდა, რუსეთში კვლავაც არ გამოჩენილა არსებული სისტემის ძლიერი პოლიტიკური ალტერნატივა.